Jong man sterf ná aanranding by kroegWayne van Zyl (Foto: Family Protection Association SA, Facebook) ŉ 23-jarige man is Sondag dood nadat hy by ŉ kroeg in Klerksdorp, Noordwes, na bewering aangerand is. Volgens kapt. Aafje Botma, polisiewoordvoerder, het daar glo ŉ argument in die vroeë oggendure buite die kroeg plaasgevind wat tot Wayne van Zyl se dood gelei het. “Van Zyl is na bewering aangerand en is op die toneel dood verklaar.” Botma kon nie verdere inligting oor die voorval verskaf nie omdat die ondersoekbeampte eers Maandag getuieverklarings gaan neem en die dossier dan gaan saamstel. ŉ Lykskouing sal na verwagting Dinsdag plaasvind. “Al wat ons in hierdie stadium kan bevestig, is dat ŉ saak van moord ondersoek word.” Volgens Botma is die verdagte, wat bekend is aan die polisie, nog nie in hegtenis geneem nie. “Die polisie is in verbinding met die verdagte se prokureur.” Die eienaar van die kroeg het Maroela Media na die provinsiale polisie verwys vir kommentaar en gesê sy wil die familie se privaatheid respekteer. ŉ Betroubare bron het op voorwaarde van anonimiteit gesê die dorp is geruk deur Van Zyl se moord. Foto’s en video’s van die persoon wat moontlik met Van Zyl se dood verbind word, word wyd op sosiale media versprei. Van Zyl het in 2018 aan Hoërskool Schoonspruit in Klerksdorp matrikuleer. Die skool het op Facebook sy medelye teenoor Van Zyl se familie en vriendin, Shanice van Loggerenberg, betuig. Van Zyl en Van Loggerenberg is sedert Februarie 2019 in ŉ verhouding. Medelye vir Van Zyl het op sosiale media ingestroom. “My hart bloei vandag, ons gaan jou so baie mis my kind,” het Van Zyl se pa, Cor, geskryf. “Rus saggies Wayne van Zyl. Jy sal gemis word. Jy sal altyd geliefd wees en nooit vergeet [word] nie. Engele skryf mense se geboortedatum in die boek van die lewe neer, maar toe hulle jou sien het hulle die boek toegemaak en gesê jy was té pragtig vir die aarde vir té lank,” skryf Lizandre Botha.